Diari Oficial de la Generalitat Valenciana


Sumari del DOGV 4793, del 08-07-2004 (2004/6888)

ACORD de 4 de maig de 2004, de la Comissió Territorial d'Urbanisme de Castelló, relatiu a modificació puntual de les normes subsidiàries de Caudiel.
----------------------------------------------------------------------------------------------------------------------------------------------------

### Dades del document

Número de DOGV
:   4793

Data del DOGV
:   08-07-2004

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2004/6888


Data del document
:   04-05-2004

Organisme emissor
:   Conselleria de Territori i Habitatge

Tipus de document
:   Acord

Descriptors 

:   * Caudiel
    * pla d'urbanisme

ACORD de 4 de maig de 2004, de la Comissió Territorial d'Urbanisme de Castelló, relatiu a modificació puntual de les normes subsidiàries de Caudiel. [2004/X6888]
  
Vist l'expedient relatiu a la modificació puntual de les normes subsidiàries de Caudiel, i de conformitat amb els següents,
  
Antecedents
  
Primer. El ple de l'Ajuntament de Caudiel va acordar exposar al públic la modificació puntual de les normes subsidiàries d'aquest municipi, en sessió de 30 de juliol de 2003, la qual cosa es va portar a terme mitjançant anuncis publicats en el periòdic El Mundo de 12 de setembre de 2003, i en el Diari Oficial de la Generalitat Valenciana núm. 4586, del mateix dia. Transcorregut el període d'informació al públic, durant el qual no es van formular al·legacions, el ple va aprovar provisionalment la modificació en sessió de 30 d'octubre de 2003, per a remetre's al Servei Territorial de Planificació i Ordenació Territorial el 20 de novembre següent.
  
Després de l'anàlisi de la documentació remesa, per escrits del cap del servei territorial, de dates 27 de novembre de 2003 i de 7 de gener de 2004, es va requerir a l'Ajuntament perquè aportara la documentació respecte d'això, circumstància aquesta, que es va produir en dates 23 de desembre de 2003 i 12 de març de 2004.
  
Segon. El projecte consta de memòria, com també de plànols d'informació i ordenació.
  
Tercer. La modificació té per objecte la creació de nous vials en dues parcel·les (zona 1 i 2, segons denominació de l'Ajuntament), situades en el sòl urbà qualificat com ZUB (Residencial unifamiliar agrupada o aïllada).
  
La primera d'aquestes, té una superfície aproximada de 850,75 m², i la segona de 1.299,90 m², i consisteixen ambdues en la creació de vials de 6 metres d'amplària i una zona que l'Ajuntament denomina espai públic, en la zona 1.
  
Fonaments de dret
  
Primer. La tramitació de la present modificació puntual de les normes subsidiàries de Caudiel ha sigut correcta, de conformitat amb el que estableix l'article 38 i següents de la LRAU, com també en l'article 158 i següents del Reglament de planejament de la Comunitat Valenciana, aprovat pel Decret 201/1998, de 15 de desembre (en endavant RPCV).
  
Segon. La documentació, està completa, en compliment del que disposa l'article 27 en relació amb el 55.1 de la LRAU, com també en l'article 45 i següents del RPCV.
  
Tercer. Les actuacions incloses en la modificació puntual de les normes subsidiàries de Caudiel suposen la introducció d'alteracions en l'ordenació detallada del sòl urbà.
  
Tal com reiteradament ha establit la jurisprudència, la determinació concreta de la qualificació d'uns terrenys inclosos en el sòl urbà o del traçat d'uns vials s'emmarca clarament dins de la discrecionalitat del planejament urbanístic, gaudint en tals casos l'administració d'àmplia llibertat per a elegir, entre les alternatives possibles, la forma en què el territori ha de quedar ordenat. Així mateix, són les citades matèries determinacions urbanístiques que tracen, juntament amb altres, el model físic d'una convivència purament local, sense incidència en interessos supralocals, per la qual cosa, quan de tals determinacions es tracte, aquella discrecionalitat ha de ser actuada per l'Ajuntament, des de la representació que li confereix la seua legitimació democràtica.
  
La LRAU recull clarament aquesta línia jurisprudencial. Així, l'article 40 d'aquesta Llei autonòmica, després d'explicitar les comeses autonòmiques que permeten formular objeccions a l'aprovació definitiva del planejament municipal, estableix que li està vedat a la resolució autonòmica d'aprovació qüestionar la interpretació de tal interés formulada pel municipi des de la seua representativitat. Com s'indica en el preàmbul de la LRAU, aquesta llei atribueix a la política municipal gestora de l'urbanisme un espai de decisió propi, en el qual els òrgans representatius de la col·lectivitat local podran apreciar l'oportunitat de les iniciatives urbanístiques que se li plantegen.
  
D'aquesta manera, i en aquest punt, el control autonòmic haurà de limitar-se a un control de legalitat. En particular, ha d'analitzar-se si la modificació compleix el que disposa l'article 55.3 de la LRAU, el qual estableix que ?tota alteració de l'ordenació establida per un pla que augmente l'aprofitament lucratiu privat d'algun terreny o desafecte el sòl de la destinació pública, haurà d'incloure les mesures compensatòries necessàries per a mantenir la proporció i la qualitat de les dotacions públiques previstes respecte de l'aprofitament, sense augmentar aquest en detriment de la millor realització possible dels estàndards de l'ordenació?. Aquest precepte legal es troba desenvolupat per l'article 17 de l'annex del RPCV que regula els estàndards aplicables a les modificacions de planejament. En concret, l'apartat tercer de l'article 17 de l'annex del RPCV estableix que ?quan ni l'antiga ordenació (a) ni la nova (n) complisquen els dits estàndards serà exigible que la relació entre l'índex de sòl dotacional (ISD) i l'índex d'edificabilitat bruta (IEB) de la nova ordenació siga major que la mateixa relació en l'antiga ordenació, de manera que: ISDn/IEBn > ISDa/IEBa?.
  
La documentació de la modificació que ens ocupa, no aporta el còmput de l'índex d'edificabilitat (IEB), però, encara amb aquesta omissió, la modificació compleix amb el que s'ha establit per l'article 17 de l'annex del RPCV, per la qual cosa aquest motiu no ha de ser impediment per a poder aprovar la modificació pretesa.
  
Quart. La Comissió Territorial d'Urbanisme, a proposta de la directora general de Planificació i Ordenació Territorial, és l'òrgan competent per a resoldre sobre l'aprovació definitiva dels plans generals ?i de les seues modificacions- de municipis de menys de 50.000 habitants, de conformitat amb el que disposa l'article 39 per remissió de l'article 55.1, de la Llei reguladora de l'activitat urbanística, en relació amb l'article 10.a) del Reglament dels òrgans urbanístics de la Generalitat Valenciana, aprovat per Decret 201/2003, de 3 d'octubre, del Consell de la Generalitat.
  
Per raó de tot el que antecedeix, la Comissió Territorial d'Urbanisme de Castelló, vista la proposta elevada per la directora general de Planificació i Ordenació Territorial, acorda:
  
Aprovar definitivament la modificació puntual de les normes subsidiàries de Caudiel, relatives a la creació de vials en dues zones del sòl urbà de Caudiel.
  
Contra el present acord, que no posa fi a la via administrativa, pot interposar-se recurs administratiu d'alçada, en el termini d'un mes, davant de la secretària autonòmica de Territori i Medi Ambient de la Conselleria de Territori i Habitatge, això sense perjudici d'utilitzar qualsevol altre recurs que es considere oportú.